Σαφείς αποστάσεις από τις τοποθετήσεις του Κωνσταντίνου Κυρανάκη και του Θάνου Πλεύρη σχετικά με το κάλεσμα των «Ενωμένων Μακεδόνων» σε «μπάρμπεκιου» με «άφθονο χοιρινό κρέας», έξω από το hotspot στα Διαβατά, που έχει ξεσηκώσει θύελλα αντιδράσεων, πήρε η Ντόρα Μπακογιάννη. Την ίδια ώρα, η στάση των βουλευτών της ΝΔ έχει ενοχλήσει το Μαξίμου, σε μια περίοδο που το μεταναστευτικό αποτελεί το δυσεπίλυτο ζήτημα της κυβέρνησης.

Μιλώντας στον Alpha και την εκπομπή «Εκτός Γραμμής» με τον Τάκη Χατζή και τη Λίδα Μπόλα, η πρώην υπουργός Εξωτερικών και βουλευτής της ΝΔ Ντόρα Μπακογιάννη, ξεκαθάρισε ότι πρόκειται για ζήτημα ανθρωπιάς, λεβεντιάς και αλληλεγγύης και δήλωσε ότι πιστεύει πως οι νεοδημοκράτες βουλευτές, δεν κατάλαβαν το θέμα για το οποίο μιλούσαν.

«Μια ανύπαρκτη οργάνωση, η οποία ζητά 5 λεπτά δημοσιότητας, δημιουργεί μείζον θέμα, το οποίο δεν έχει διαχωριστικές γραμμές ανάμεσα στα κόμματα αλλά ανάμεσα στους ανθρώπους. Η ανθρωπιά, η λεβεντιά, η αλληλεγγύη και ο σεβασμός στον αδύνατο δεν νομοθετούνται. Δεν υπάρχει νόμος που να σε κάνει άνθρωπο. Αυτό το μαθαίνεις ή στα πρώτα έξι χρόνια της ζωής του ή δεν το μαθαίνεις ποτέ. Με ενόχλησε αυτό το θέμα, όχι γιατί υπάρχει περίπτωση να πει κάποιος ότι δεν θα τρώμε χοιρινό ή δεν θα πίνουμε αλκοόλ, αλλά επειδή προκαλείς τον εξαθλιωμένο άνθρωπος και τον πατάς στο θρησκευτικό του συναίσθημα. Αυτό δεν υπάρχουν λόγια να το περιγράψεις», δήλωσε χαρακτηριστικά και συνέχισε:

«Έγινε μια κομματική αντιπαράθεση. Εγώ λέω ότι κάποιοι δικοί μας νέοι βουλευτές, πιστεύω ότι δεν κατάλαβαν για τι μιλούσαν. Ο κ. Γιαννούλης το έφερε στη Βουλή με άκομψο τρόπο, οπότε παρεξηγήθηκε αυτό που είπε και βγήκαν οι βουλευτές να αντικρούσουν κομματικά. Δεν υπάρχει βουλευτής της ΝΔ με αρχηγό τον Κυριάκο Μητσοτάκη που θα υποστηρίξει την έλλειψη ανθρωπιάς».

Ενόχληση στο Μαξίμου

Οι τοποθετήσεις του Κωνσταντίνου Κυρανάκη και του Θάνου Πλεύρη χθες στη Βουλή, όπου ξέσπασε αντιπαράθεση με αφορμή το κάλεσμα των «Ενωμένων Μακεδόνων» σε «μπάρμπεκιου» με «άφθονο χοιρινό κρέας», έξω από το hotspot στα Διαβατά, φαίνεται πως ενόχλησαν το Μέγαρο Μαξίμου.

Οι τόνοι ανέβηκαν χθες στη Βουλή όταν ο βουλευτής του ΣΥΡΙΖΑ, Χρήστος Γιαννούλης, χαρακτήρισε «κτηνωδία» και «σαδισμό» τη συγκεκριμένη πρωτοβουλία, με τους βουλευτές της ΝΔ, Κυρανάκη και Πλεύρη, να υπερασπίζονται τα «δικαιώματα των Ελλήνων πολιτών».

Η αντιπαράθεση συνεχίστηκε και σήμερα την εκπομπή «Ραντάρ» στον Alpha, με τον μεν κ. Γιαννούλη να υπερασπίζεται τα όσα ισχυρίστηκε χθες στη Βουλή και τον δε Πλεύρη να τονίζει πως «δεν μπορούμε να συζητάμε σοβαρά το ότι δεν μπορούμε να τρώμε χοιρινό ή να πίνουμε αλκοόλ επειδή ενοχλούνται κάποιοι».

«Θα απαγορεύσω στον άλλον να τρώει χοιρινό και να πίνει αλκοόλ;», πρόσθεσε ο βουλευτής της ΝΔ.

Την ίδια ώρα, ωστόσο, ο κυβερνητικός εκπρόσωπος, Στέλιος Πέτσας, μιλώντας στον ΑΝΤ1, επιχείρησε να κρατήσει ισορροπίες, στέλνοντας όμως αυστηρό μήνυμα προς τους βουλευτές της Νέας Δημοκρατίας, που με τις τοποθετήσεις τους τροφοδοτούν την αντιπαράθεση που έχει ξεσπάσει.

Ο κ. Πέτσας χαρακτήρισε «άστοχο οτιδήποτε ρίχνει λάδι στη φωτιά», διευκρινίζοντας ωστόσο πως «αφορά και τις δύο πλευρές» και έκανε έκκληση να αντιμετωπιστεί «με νηφαλιότητα το πρόβλημα».